《谢养源惠茶兼陪士特清啜》
宋代·李处权

仰止先生道不穷，爱茶直似玉川翁。
灵芽动是连城价，妙手才争一水功。
贱子诗书元未饱，愁肠藜苋岂宜蒙。
高斋罢酒陪清啜，归御泠然两腋风。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。